Il-Kummissjoni Ewropea llum tat €177 miljun f'fondi mill-programm SURE, li huwa fond li jgħin il-Gvernijiet tal-Ewropa jindirizzaw l-impatt tal-pandemija speċjalment fis-settur tax-xogħol. Pajjiżna kien wieħed minn tnax-il stat membru li ħa l-fondi fosthom il-Belġju u Ċipru. Dawn il-fondi forma ta' self jammontaw għal erbgħa u disgħin biljun u tliet mitt elf ewro u b'kollox se jgawdu dsatax-il stat membru tal-Unjoni Ewropea. Il-President tal-Kummissjoni Ewropea Ursula von der Leyen qalet li l-fond SURE huwa storja ta' suċċess li laqat b'mod tajjeb tletin miljun ħaddiem. Il-Kummissarju għall-Ekonomija Paolo Gentiloni qal li sena wara l-Kunsill Ewropew approva dan il-finanzjament mill-fond SURE, diġà tqassmu 90% tal-fondi.